4-stjerners middag

4-stjerners middag (først kjent som 4-stjerners middag halv åtte) er en norsk matrelatert underholdningsserie som har gått på TVNorge siden 2009. Programmet kan beskrives som en kombinasjon av underholdning og kokkekamp. Deltagerne er kjendiser som fordeles på lag der hvert lag består av fire deltakere. Disse fire skal invitere hverandre hjem på middag etter tur og gi poeng etter hvor fornøyde de er med mat og oppvartning. Åtte av vinnerne fra hvert lag med høyest poengsum går til finalen. Finalen ble droppet fra og med sesong 8. Det sendes fire program per uke.

Under planlegging av serien var det kontakt med produsenten av den britiske serien , ITV, men denne hadde ikke kjendiser som deltakere. TV3s Klokka åtte hos meg er den norske versjonen av ITVs konsept. Monster valgte å lage en norsk versjon av Ungarns TV2s program  i stedet. ITV saksøkte Monster om forholdet, men vant ikke fram i retten.
Det er også produsert en dansk versjon av programmet.

Seertallene har jevnt over vært gode. Blant annet så ble premieren av sesong syv (sendt 2015) sett av 248 000, noe som var nest beste resultat for seriens sesong-premierer. Premieren av første sesong (2009) ble sett av 185 000, sesong to av 272 000, sesong tre av 217 000, sesong fire av 215 000, sesong fem av 204 000 og sesong seks av 200 000.Kampanje - Firestjerners premieretall (13.1.2015) «I går var det premiere på syvende sesong av «4-stjerners middag». Det var det i snitt 248.000 som fikk med seg. Premieretallet er det beste for serien på fem år.»

Serien ble nominert til Gullruten 2021 i klassen beste reality.

For deltakeroversikt, se deltakere i 4-stjerners middag.

 Konsept 
Kjendiser fordeles på lag der hvert lag består av fire deltakere. Målet er å lage en perfekt kveld for de tre gjestene og samle flest mulig poeng i konkurransen om å bli ukens vert. Verten kjøper inn mat, tilbereder, pynter opp og serverer gjestene en treretters i løpet av kvelden. I tillegg kommer ett underholdningsinnslag, gjerne i regi av verten selv. En profesjonell kokk (Ole Martin Alfsen) kommer med tips og kommentarer fra sidelinjen. I tillegg kommer Anders Hatlo med ironiske kommentarer underveis, presumptivt til glede for seerne. Frem til og med sesong sju ble det arrangert en direktesendt finale blant ukesvinnerene.

 Vinnere 
 Håvard Lilleheie (2009)S&H - Håvard vant kokkekampen (16.10.2009)
 Simen Staalnacke (2010)VG - Simen Staalnacke vant 4-stjerners middag (29.4.2010)
 Erik Mortvedt (2011)vg.no Rappet seieren i «4-stjerners middag»
 Mia Gundersen (2012)kjendis.no  Årets stjernekokk!
 Siv Jensen (2013)tv2.no Siv Jensen vant «4-stjerners middag» 
 Lilli Bendriss (2014)Klikk.no Lilli Bendriss vant 4-stjerners middag (26.5.2014) 
 Rune Andersen (2015)kjendis.no  Rune Andersen slapp jubelen løs etter «4-stjerners middags»-finalen

 Anklage om plagiat og rettssak 
Serien hadde mange likhetstrekk med TV3s Klokka åtte hos meg (fra 2010 kjent som Celebert selskap). Den store likheten gjorde at TV3 og britiske ITV saksøkte TVNorge for plagiat. Anklagene gikk konkret ut på at TV3 mente TVNorge drev med krenkelse av åndsverk, ulovlig etterligning og urimelig opptreden i forbindelse med sin serie.VG - Full kokkekrig på TV (31.8.2009)

TV3 vant imidlertid ikke frem med sine anklager. Oslo tingrett gav TVNorge full støtte og TV3 og ITV måtte betale saksomkostninger på over to millioner til TVNorge og produksjonsselskapet Monster.VG - Kokkekamp avgjort i retten (5.11.2010) Retten poengterte også med at TV3 med vilje endret sitt program til å ligne mer på TVNorges, og konstaterer: «At TV3 i sesong 2 la programmet tettere opp til 4-stjerners middag kan TVNorge etter rettens vurdering ikke holdes ansvarlig for». I tillegg til nederlaget i Norge hadde TV3 og produksjonsselskapet tapt den tilsvarende saken i Danmark.

 Referanser 

 Eksterne lenker 

 Hjemmeside

Kategori:TV-produksjoner på TVNorge
Kategori:Norske underholdningsprogrammer på TV
Kategori:Norske matprogrammer på TV
Kategori:Norske TV-produksjoner fra 2000-årene
Kategori:Norske TV-produksjoner fra 2010-årene
Kategori:Norske TV-produksjoner fra 2020-årene